Komission direktiivi 2001/21/EY,

annettu 5 päivänä maaliskuuta 2001,

kasvinsuojeluaineiden markkinoille saattamisesta annetun neuvoston direktiivin 91/414/ETY liitteen I muuttamisesta tehoaineiden amitroli, dikvatti, pyridaatti ja tiabendatsoli sisällyttämiseksi siihen

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY(1), sellaisena kuin se on viimeksi muutettuna komission direktiivillä 2000/80/EY(2), ja erityisesti sen 6 artiklan 1 kohdan,

sekä katsoo seuraavaa:

(1) Kasvinsuojeluaineiden markkinoille saattamisesta annetun neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä 11 päivänä joulukuuta 1992 annetussa komission asetuksessa (ETY) N:o 3600/92(3), sellaisena kuin se on viimeksi muutettuna asetuksella (EY) N:o 2266/2000(4), säädetään direktiivin 91/414/ETY (jäljempänä "direktiivi") 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä. Mainitun asetuksen mukaisesti kasvinsuojeluaineiden tehoaineiden luettelon vahvistamisesta ja esittelijöinä toimivien jäsenvaltioiden nimeämisestä asetuksen (ETY) N:o 3600/92 soveltamiseksi 27 päivänä huhtikuuta 1994 annetussa komission asetuksessa (EY) N:o 933/94(5), sellaisena kuin se on viimeksi muutettuna asetuksella (EY) N:o 2230/95(6), vahvistetaan arvioitavien kasvinsuojeluaineiden tehoaineiden luettelo niiden sisällyttämiseksi mahdollisesti direktiivin liitteeseen I.

(2) Direktiivin 5 artiklan 1 kohdan mukaan tehoaine on sisällytettävä liitteeseen I enintään kymmenen vuoden pituiseksi ajanjaksoksi, jos voidaan olettaa, että tehoainetta sisältävien kasvinsuojeluaineiden käytöllä tai niiden jäämillä ei ole haitallisia vaikutuksia ihmisten tai eläinten terveyteen tai pohjaveteen taikka kohtuuttomia haittavaikutuksia ympäristöön.

(3) Amitrolin, dikvatin, pyridaatin ja tiabendatsolin osalta vaikutukset ihmisten terveyteen ja ympäristöön on arvioitu asetuksen (ETY) N:o 3600/92 säännösten mukaisesti vastaavien ilmoittajien ehdottamien käyttötarkoitusten osalta. Asetuksen (EY) N:o 933/94 mukaisesti Ranska nimettiin esitteleväksi jäsenvaltioksi amitrolin osalta, Yhdistynyt kuningaskunta dikvatin osalta ja Espanja tiabendatsolin osalta. Itävalta nimettiin esitteleväksi jäsenvaltioksi pyridaatin osalta asetusten (ETY) N:o 3600/92 ja (EY) N:o 933/94 muuttamisesta, erityisesti siltä osin kuin on kyse Itävallan, Suomen ja Ruotsin nimettyjen viranomaisten ja tuottajien liittymisestä kasvinsuojelutuotteiden markkinoille saattamisesta annetun neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen toteuttamiseen komission asetuksen (EY) N:o 491/95(7) mukaisesti. Esittelevät jäsenvaltiot toimittivat komissiolle asetuksen (ETY) N:o 3600/92 7 artiklan 1 kohdan c alakohdan mukaisesti 30 päivänä huhtikuuta 1996 (amitroli), 2 päivänä huhtikuuta 1996 (dikvatti), 18 päivänä marraskuuta 1996 (pyridaatti) ja 30 päivänä huhtikuuta 1996 (tiabendatsoli) asiaa koskevan arviointikertomuksen ja suosituksen.

(4) Jäsenvaltiot ja komissio ovat tarkastelleet näitä arviointikertomuksia pysyvässä kasvinsuojelukomiteassa. Tarkastelut saatettiin päätökseen 12 päivänä joulukuuta 2000 komission tarkastelukertomuksilla amitrolista, dikvatista, pyridaatista ja tiabendatsolista. Jos on tarpeen saattaa kertomukset ajan tasalle teknisen ja tieteellisen kehityksen huomioon ottamiseksi, myös edellytykset, jotka koskevat kyseisten aineiden sisällyttämistä direktiivin liitteeseen I, on muutettava kyseisen direktiivin mukaisesti.

(5) Amitrolia koskeva asiakirja-aineisto ja sen tarkastelusta saadut tiedot toimitettiin myös kasveja käsittelevään tiedekomiteaan lausuntoa varten. Komitea vahvisti 6 päivänä kesäkuuta 2000 antamassaan lausunnossa(8) käyttäjän altistuksen hyväksyttävän raja-arvon ja antoi neuvoja jyrsijöistä tehtyjen pitkäaikaisten tutkimusten tulkinnasta. Suositukset on otettu huomioon tässä direktiivissä ja asiaa koskevassa tarkastelukertomuksessa.

(6) Dikvattia koskeva asiakirja-aineisto ja sen tarkastelusta saadut tiedot toimitettiin myös kasveja käsittelevään tiedekomiteaan lausuntoa varten. Komitean 5 päivänä huhtikuuta 2000 antamassa lausunnossa(9) annettiin neuvoja, jotka koskivat lintujen lisääntymisestä, maa-ainekseen sitoutuneiden jäämien mahdollisista pitkäaikaisvaikutuksista, käytöstä torjunta-aineena vesiympäristössä johtuvista mahdollisista ympäristövaikutuksista sekä käyttäjän ja kuluttajan altistumista koskevista tietyistä tekijöistä tehtyjen saatavilla olleiden tutkimusten tulkintaa. Komitea esitti tulkintansa lintujen lisääntymisestä tehdyistä saatavilla olleista tutkimuksista. Komitean mukaan maaperässä olevilla jäämillä ei ole osoitettu olevan haittavaikutuksia. Lisäksi se huomautti, että dikvatin käyttö torjunta-aineena vesiympäristössä voi aiheuttaa vakavan vaaran muille kuin kohdelajina oleville vesieliöille. Käytettävissä ei ole myöskään tarpeeksi tietoja sen osoittamiseksi, että tehokkaita riskinhallintatoimenpiteitä voidaan toteuttaa. Käyttäjän altistumisen osalta komitea kehotti harkitsemaan toimenpiteitä, joilla voidaan rajoittaa altistumista muussa kuin ammattikäytössä. Lisäksi komitea huomautti, ettei saatavilla ole riittävästi tietoja, jotta kuluttajien altistuminen ravinnon kautta voitaisiin arvioida täydellisesti pienten viljakasvien varsistojen kuivattamista koskevan käytön osalta. Nämä lausunnot on otettu huomioon tässä direktiivissä ja asiaa koskevassa tarkastelukertomuksessa.

(7) Myös pyridaattia koskeva asiakirja-aineisto ja sen tarkastelusta saadut tiedot toimitettiin kasveja käsittelevään tiedekomiteaan lausuntoa varten. Komitea vahvisti 6 päivänä kesäkuuta 2000 antamassaan lausunnossa(10) pysyvässä kasvinsuojelukomiteassa ehdotetun käyttäjän altistuksen hyväksyttävän raja-arvon.

(8) Tiabendatsolia koskeva asiakirja-aineisto ja sen tarkastelusta saadut tiedot toimitettiin niin ikään kasveja käsittelevään tiedekomiteaan lausuntoa varten. Komitea vahvisti 22 päivänä syyskuuta 2000 antamassaan lausunnossa(11), että tiabendatsolin käyttö sadonkorjuun jälkeen tapahtuvassa hedelmien ja perunoiden käsittelyssä ei aiheuta kohtuutonta vaaraa vesieliöille, edellyttäen että tarkoituksenmukaisia riskinhallintatoimenpiteitä toteutetaan. Tämä suositus on otettu huomioon tässä direktiivissä ja asiaa koskevassa tarkastelukertomuksessa.

(9) Eri tutkimuksista on käynyt ilmi, että kyseisiä tehoaineita sisältävien kasvinsuojeluaineiden voidaan yleisesti olettaa täyttävän direktiivin 5 artiklan 1 kohdan a ja b alakohdassa säädetyt edellytykset erityisesti tutkittujen ja komission tarkastelukertomuksessa lueteltujen käyttötarkoitusten osalta. Näin ollen on aiheellista sisällyttää kyseiset tehoaineet liitteeseen I sen varmistamiseksi, että kyseisiä tehoaineita sisältäviä kasvinsuojeluaineita koskevien lupien myöntäminen voidaan kaikissa jäsenvaltioissa järjestää mainitussa direktiivissä säädetyllä tavalla.

(10) Direktiivin 5 artiklan 5 kohdassa säädetään, että tehoaineen sisällyttämistä liitteeseen I voidaan tarkistaa milloin tahansa, jos on syytä epäillä, että sisällyttämisperusteita ei enää täytetä. Näin ollen komissio tarkastelee amitrolin liitteeseen I sisällyttämistä uudelleen, jos tarkastuskertomuksen 7 kohdassa edellytettyjä lisätietoja ei toimiteta.

(11) Direktiivin mukaan sen jälkeen, kun tehoaine on sisällytetty direktiivin liitteeseen I, jäsenvaltioiden on tarvittaessa myönnettävä, muutettava tai peruutettava tehoainetta sisältäviä kasvinsuojeluaineita koskevat luvat säädetyn määräajan kuluessa. Erityisesti edellytetään, että kasvinsuojeluaineita koskevat luvat myönnetään ainoastaan tehoaineen liitteeseen I sisällyttämiseen liittyvien edellytysten ja direktiivissä säädettyjen yhtenäisten periaatteiden mukaisesti säädetyt tietovaatimukset täyttävien asiakirjojen perusteella.

(12) Kohtuullinen määräaika on tarpeen ennen tehoaineen sisällyttämistä liitteeseen I, jotta jäsenvaltiot ja asianomaiset osapuolet voivat valmistautua sisällyttämisestä seuraaviin uusiin vaatimuksiin. Lisäksi kohtuullinen määräaika on tarpeen sisällyttämisen jälkeen, jotta jäsenvaltiot voivat panna direktiivin säännökset täytäntöön amitrolia, dikvattia, pyridaattia tai tiabendatsolia sisältävien kasvinsuojeluaineiden osalta. Jäsenvaltioiden on erityisesti muutettava tämän määräajan kuluessa voimassa olevia lupia tai myönnettävä tarvittaessa uusia lupia direktiivin säännösten mukaisesti. Olisi säädettävä pidemmästä määräajasta kutakin kasvinsuojeluainetta koskevan täydellisen asiakirja-aineiston jättämistä ja arviointia varten direktiivissä säädettyjen yhtenäisten periaatteiden mukaisesti. Yhtenäisten periaatteiden perusteella tapahtuva kokonaisarviointi voidaan useita tehoaineita sisältävien kasvinsuojeluaineiden osalta kuitenkin suorittaa vasta sen jälkeen, kun kaikki asianomaiset tehoaineet on sisällytetty direktiivin liitteeseen I.

(13) On aiheellista säätää, että jäsenvaltioiden on pidettävä lopulliset tarkastelukertomukset (luottamuksellisia tietoja lukuun ottamatta) asianomaisten osapuolten saatavilla tai saatettava se näiden käyttöön.

(14) Tarkastelukertomukset ovat välttämättömiä, jotta jäsenvaltiot voivat asianmukaisesti panna täytäntöön direktiivissä säädettyjen yhtenäisten periaatteiden monet osat, jos näissä periaatteissa viitataan niiden tietojen arviointiin, jotka on toimitettu tehoaineiden lisäämiseksi direktiivin liitteeseen I.

(15) Tässä direktiivissä säädetyt toimenpiteet ovat pysyvän kasvinsuojelukomitean 12 päivänä joulukuuta 2000 antaman lausunnon mukaiset,

ON ANTANUT TÄMÄN DIREKTIIVIN:

1 artikla

Muutetaan direktiivin 91/414/ETY liite I tämän direktiivin liitteen mukaisesti.

2 artikla

1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä heinäkuuta 2002. Niiden on ilmoitettava tästä komissiolle viipymättä.

Jäsenvaltioiden on erityisesti direktiivin 91/414/ETY mukaisesti tarvittaessa muutettava tai peruutettava amitrolia, dikvattia, pyridaattia tai tiabendatsolia tehoaineinaan sisältäviä kasvinsuojeluaineita koskevat voimassa olevat luvat tähän määräpäivään mennessä.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Kun on kyse amitrolia, dikvattia, pyridaattia tai tiabendatsolia ainoana tehoaineenaan sisältävistä kasvinsuojeluaineista, direktiivin 91/414/ETY liitteen III vaatimukset täyttävän asiakirja-aineiston perusteella kyseisen direktiivin liitteessä VI säädettyjen yhtenäisten periaatteiden mukaisesti tehtävän arvioinnin ja päätöksenteon osalta lupien muuttamista tai peruuttamista koskeva määräaika on 1 päivä tammikuuta 2006.

3. Amitrolia, dikvattia, pyridaattia tai tiabendatsolia ja jotain muuta direktiivin 91/414/ETY liitteeseen I kuuluvaa tehoainetta sisältävien kasvinsuojeluaineiden osalta lupien muuttamista tai peruuttamista koskeva määräaika päättyy neljä vuotta sen liitettä I muuttaneen direktiivin voimaantulon jälkeen, jolla viimeinen näistä aineista sisällytetään siihen.

4. Jäsenvaltioiden on pidettävä asianomaisten osapuolten saatavilla amitrolia, dikvattia, pyridaattia ja tiabendatsolia koskevat tarkastelukertomukset (direktiivin 91/414/ETY 14 artiklassa tarkoitettuja luottamuksellisia tietoja lukuun ottamatta) tai saatettava ne erityisestä pyynnöstä näiden käyttöön.

5. Jäsenvaltioiden on ilmoitettava komissiolle, jos amitrolia koskevan tarkastuskertomuksen 7 kohdassa edellytettyjä lisätietoja ei ole toimitettu 1 päivään tammikuuta 2002 mennessä. Tällaisessa tapauksessa komissio tarkastelee amitrolin direktiivin 91/414/ETY liitteeseen I sisällyttämistä uudelleen.

3 artikla

Tämä direktiivi tulee voimaan 1 päivänä tammikuuta 2002.

4 artikla

Tämä direktiivi on osoitettu kaikille jäsenvaltioille.

Tehty Brysselissä 5 päivänä maaliskuuta 2001.

Komission puolesta

David Byrne

Komission jäsen

(1) EYVL L 230, 19.8.1991, s. 1.

(2) EYVL L 309, 9.12.2000, s. 14.

(3) EYVL L 366, 15.12.1992, s. 10.

(4) EYVL L 259, 13.10.2000, s. 27.

(5) EYVL L 107, 28.4.1994, s. 8.

(6) EYVL L 225, 22.9.1995, s. 1.

(7) EYVL L 49, 4.3.1995, s. 50.

(8) Kasveja käsittelevä tiedekomitea SCP/AMITR/002 lopullinen.

(9) Kasveja käsittelevä tiedekomitea SCP/DIQUAT/002 lopullinen.

(10) Kasveja käsittelevä tiedekomitea SCP/PYRID/002 lopullinen.

(11) Kasveja käsittelevä tiedekomitea SCP/THIABEN/002 lopullinen.

LIITE

Lisätään seuraavat tehoaineet (14-17) direktiivin 91/414/ETY liitteessä I olevan taulukon loppuun:

">TAULUKON PAIKKA>"